III. OBRAZLOŽENJE

OPĆEG DIJELA IZVJEŠTAJA O IZVRŠENJU PRORAČUNA

SA POSEBNIM IZVJEŠTAJIMA

01.01. – 30.06.2025.

Planom proračuna Općine Dugi Rat za 2025. godinu utvrđeni su sveukupni godišnji prihodi u iznosu 9.067.750,00 €. Na prihode poslovanja se odnosi 9.007.750,00 €, a na prihode od nefinancijske imovine 60.000,00 €.

Sveukupni rashodi poslovanja u iznosu od 6.170.550,00 € i rashodi za nabavu nefinancijske imovine u iznosu od 4.827.200,00 € čine ukupne rashode proračuna u iznosu od 10.997.750,00 €. Razlika između planiranih prihoda i rashoda iznosi 1.930.000,00 € te je Planom proračuna za 2025. godinu bilo predviđeno da ćemo dio razlike u iznosu od 1.800.000,00 € financirati iz viška prihoda prenesenog iz 2024. godine. Ostatak razlike u iznosu od 130.000,00 € namiruje se u Računu financiranja i to kao razlika planiranog zaduženja za 279.330,83 € i otplate već iskorištenog kredita za 88.481,00 €.

Osim Proračuna Općine, u Planu proračuna se nalaze Financijski planovi korisnika proračuna, Dječjeg vrtića i Narodne knjižnice Dugi Rat , koji su u prihodima ukupni Proračun uvećali za 245.302,00 €, a u rashodima za 1.545.802,00 €. Razlika između planiranih rashoda i prihoda proračunskih korisnika u iznosu od 1.300.500,00 € odnosi se na sredstva koja su se planirala izdvojiti iz općih prihoda općinskog proračuna za Dječji vrtić i Narodnu knjižnicu (za plaće i nagrade te održavanje objekata, zakupninu, računovodstvene usluge i refundaciju raznih režijskih troškova).

**OBRAZLOŽENJE OSTVARENJA PRIHODA I RASHODA**

**PRIHODI**

Prihodi se temeljno klasificiraju na prihode poslovanja i prihode od prodaje nefinancijske imovine (kapitalni prihodi).

Prihodi poslovanja klasificiraju se na prihode od poreza, prihode od doprinosa, pomoći, prihode od imovine, prihode od administrativnih pristojbi i po posebnim propisima, te ostale prihode.

Prihodi od nefinancijske imovine klasificiraju se prema vrstama prodane nefinancijske imovine.

Ukupni prihodi su se u prvom polugodištu 2025. godine ostvarili nešto ispod plana, tj. 38,05% od planiranih, odnosno u iznosu od 3.450.154,13 €, od čega se na sveukupne općinske prihode odnosi 3.327.369,35 €, na prihode Dječjeg vrtića 112.841,86 €, a Narodne knjižnice 9.942,92 €.

Porezni prihodi ( 61 ) su u prvih šest mjeseci 2025. godini bili 1.992.699,22 € i ostvarili su se u skladu sa planom za 2025., ali i i 23,64% više nego u istom razdoblju 2024. godine. Ovdje ističemo povrat poreza po godišnjoj prijavi građanima koji je na kraju polugodišta iznosio 416.980,45 €.

Porezi na imovinu podrazumijevaju porez na kuće za odmor i porez na promet nekretnina. Porez na promet nekretnina je ostvaren u iznosu od 178.548,94 €, a godišnjim planom je predviđen po ovoj osnovi prihod u iznosu 400.000,00 €.

Pomoći ( 63 ) su bile planirane u iznosu od 3.407.225,00 € na godišnjoj razini, od čega se na Općinski proračun odnosi 3.395.925,00 €. U prvom polugodištu je ostvareno 552.304,29 € pa je manje ostvarenje pomoći glavni razlog relativno nižeg ostvarenja ukupnih prihoda. Najveći iznos je bio planiran temeljem prijenosa EU sredstava za izgradnju šetnice u Dućama te za rekonstrukciju zgrade dječjeg vrtića u Krilu. Iz tih sredstava smo dobili 309.190,61 € za šetnicu te 157.709,42 € za vrtić. Priliv ostatka planiranih sredstava za ove dvije investicije očekujemo u drugoj polovini godine kada budu završeni svi radovi i kompletirani svi zahtjevi za naknadu već utrošenih sredstava. Nadalje, iz Državnog proračuna smo dobili sredstva za fiskalnu održivost vrtića i za troškove stanovanja na koje imaju pravo korisnici zajamčene minimalne naknade. Od MUP-a smo dobili 11.732,44 € za sufinanciranje signalizacije na pješačkom prijelazu Sumpetar, dok smo iz Županijskog proračuna dobili 4.700,00 € za modernizaciju javne rasvjete.

Prihodi od imovine ( 64 ) su se ostvarili u skladu s planom, odnosno u iznosu od 233.291,55 €. Stavka podrazumijeva prihode od kamata, naknada za koncesije i koncesijska odobrenja, za upotrebu javno prometnih površina, za tržnicu, za prekomjernu uporabu nerazvrstanih cesta, te zakup zemljišta, dijelova infrastrukture i poslovnih prostora.

Prihodi po posebnim propisima ( 65 ) podrazumijevaju administrativne i boravišne pristojbe, sve vrste komunalnih naknada i doprinosa, pripadajući dio vodnog doprinosa, kao i naknade za zadržavanje nezakonito izgrađenih objekata. Planirani iznos je bio 1.001.500,00 €, a sadržava i planirane vlastite prihode Dječjeg vrtića. Sveukupno ostvarenje prihoda po posebnim propisima u prvom polugodištu 2025. godine je bilo 665.189,23 €.

Prihodi od pruženih usluga i donacija ( 66 ) podrazumijevaju prihode od članarina u Narodnoj knjižnici ostvarene u iznosu 3.252,21 €.

Ostali prihodi ( 68 ) se odnose na kazne i planirani su u iznosu od 5.000,00 €, a ostvarili su se iznosom od svega 72,99 €.

Prihod od nefinancijske imovine podrazumijeva prihod od prodaje stanova ( 72 ) sa zajedničkog računa bivše Općine Omiš koji su povećao ostvarenje polugodišnjeg Proračuna iznosom od 3.344,64 €.

Sveukupno gledajući, ukupni prihodi u prvom polugodištu 2025. godine (3.450.154,13 €) su se ostvarili za 1.075.860,53 € više nego u istom razdoblju 2024. (2.374.293,60 €), a prateći ostvarenje prihoda kroz proteklo četverogodišnje razdoblje zaključujemo da je prisutna stalna pozitivnu tendencija rasta općinskih prihoda (za isto razdoblje 2021. godine ukupni prihod je bio 1.342.208,19 €).

**RASHODI**

Za razliku od prihoda koji se priznaju na novčanoj osnovi, rashodi se priznaju na temelju nastanka poslovnog događaja, neovisno o datumu plaćanja.

Rashodi se temeljno klasificiraju na rashode poslovanja i rashode za nabavu nefinancijske imovine (kapitalni rashodi).

Rashodi poslovanja se klasificiraju na rashode za zaposlene, materijalne rashode, financijske rashode, subvencije, pomoći i ostale rashode.

Rashodi za nabavu nefinancijske imovine klasificiraju se po vrstama nabavljene nefinancijske imovine.

U iznosu od 4.758.664,07 € u odnosu na planiranih 10.997.750,00 € sveukupni rashodi i rashodi za nefinancijsku imovinu su se ostvarili 43,27% od godišnjeg plana.

U izvršenju po organizacijskoj i programskoj klasifikaciji Proračuna vidljivo je da se na čiste rashode Općinskog proračuna (bez izdataka – troška povrata kredita, te bez Dječjeg vrtića i Knjižnice) potrošilo 4.201.478,05 €, na rashode Dječjeg vrtića 530.863,49 €, a na rashode Knjižnice 26.322,53 €. Iz vlastitih općinskih prihoda financiralo se 429.598,64 € rashoda koji se odnose na Dječji vrtić i 23.741,14 € rashoda Knjižnice.

Rashodi poslovanja ( 3 ) su ostvareni 43,63 % od plana, odnosno, 2.690.589,64 €.

Ukupni rashodi za zaposlene ( 31 ) su 735.303,21 € od čega se na zaposlene u Dječjem vrtiću Dugi Rat odnosi 444.861,31 €, na djelatnicu u Narodnoj knjižnici 15.543,49 €.

Materijalni rashodi ( 32 ) su se ostvarili 43,42 % od godišnjeg plana, odnosno 1.448.644,15 u odnosu na planiranih 3.338.315,00 €.

Naknade troškova zaposlenima podrazumijevaju troškove naknada za prijevoz, službenih putovanja i stručnog usavršavanja i ostvarene su 15.127,44 €.

Za uredski materijal, stručnu literaturu, sredstva za čišćenje i održavanje i higijenu u općinskoj upravi, dječjem vrtiću i knjižnici te troškove hrane u vrtiću izdvojilo se 38.821,11 €, za ukupno potrošenu energiju (struja i gorivo općinske uprave, knjižnice i dječjeg vrtića te javnu rasvjetu) 42.752,29 €, dok je za materijal za tekuće održavanje komunalnog uređenja, pribor za potrebe Vlastitog pogona, prometne znakove i oglasne ploče utrošeno 18.931,79 €.

Troškovi poštarine i telefona općinske uprave, vrtića i knjižnice teretili su proračun u iznosu od 14.666,00 €.

Za usluge tekućeg i investicijskog održavanja svih općinskih građevinskih objekata (cesta, poslovnih, sportskih, vjerskih te zgrada kulture i dječjeg vrtića) izdvojeno je 729.062,18 €. Za održavanje plaža (podrazumijeva se saniranje, nasipanje, čišćenje i ograđivanje) utrošeno je 24.474,53 €. U održavanje javnih površina (zelenih površina, trgova, parkirališta i igrališta) utrošilo se 29.886,64 €, a u održavanje javne rasvjete 22.053,43 €. Ostale tekuće usluge izvršene su u iznosu od 23.392,22 €.

Usluge promidžbe i informiranja u ostvarenom iznosu od 8.585,56 € obuhvaćaju izdatke za natječaje i oglase te troškove održavanja službene internet stranice i snimanja sjednica Općinskog vijeća.

Na ukupne komunalne usluge smo u prvom polugodištu 2025. godine potrošili 192.801,36 €. Potrošena voda nas je koštala 16.173,34 €. Na stavku zbrinjavanja otpada utrošeno je 41.397,81 €, a na ekološku rentu Gradu Splitu13.982,55 €. Za deratizaciju i dezinsekciju izdvojeno je 2.843,75 €, za održavanje i sanaciju sustava odvodnje oborinskih i otpadnih voda 101.600,95 € te za pričuvu za općinske prostore 2.659,51 €. Trošak eko patrole je bio 9.408,72 €.

Na plaćanje zakupnine za korištenje sportske dvorane u Omišu, te za Dječji vrtić, što iz općinskih, što iz njihovih vlastitih sredstava, utrošilo se 11.792,00 €, a na veterinarske usluge i zdravstvene preglede djelatnika vrtića 4.589,94 €.

Za intelektualne usluge Jedinstvenog upravnog odjela, Dječjeg vrtića i Knjižnice ukupno je potrošeno 60.155,23 €. Stavka podrazumijeva usluge odvjetnika koje se plaćaju prema ugovoru sa odvjetničkom tvrtkom. Nadalje, u ovom iznosu su knjiženi troškovi za geodetsko-katastarske usluge i legalizaciju nerazvrstanih cesta te za ishođenje dokumentacije za općinske poslovne prostore, članarina LAG-u, intelektualne usluge Vrtića i Knjižnice i razne druge usluge ove vrste.

Na poziciji Računalne usluge knjižen je iznos od 38.542,83 €. Stavka sadrži mjesečne troškove održavanja raznih računalnih programa potrebnih za funkcioniranje općinske uprave, odnosno proračuna u cjelini.

Ostale usluge u iznosu od 55.684,82 € odnose se, između ostalog i to najvećim dijelom, i na sredstva koje Ministarstvo financija, odnosno, Porezna uprava, mjesečno „skida“ sa našeg računa, a radi se o 1% sredstava od naplaćenog poreza na dohodak.

Ostali nespomenuti rashodi ostvareni u iznosu od 52.570,98 € podrazumijevaju trošak naknada za rad članovima Općinskog vijeća i povjerenstava, premije osiguranja, članarine, rashode protokola te trošak sveukupne reprezentacije (uključuje proslavu Dana općine, Dugoratskog ljeta i drugih događaja), ali ove godine još i trošak lokalnih izbora što je do 30. 06. 25. godine iznosilo 28.407,76 €.

Financijski rashodi ( 34 ) su se ostvarili u iznosu od 9.541,92 €, a ovdje se knjiži trošak usluga platnog prometa i Financijske agencije te razne sudske pristojbe i troškovi.

Naknade građanima i kućanstvima ( 37 ) podrazumijevaju jednokratne novčane pomoći i pomoći za troškove stanovanja (6.755,80 €), potpore za novorođenu djecu (11.945,10 €), potpore roditeljima djece predškolske dobi koji pohađaju vrtić u drugim JLS (32.925,64 €), sufinanciranje troškova u produženom boravku OŠ Jesenice (28.529,00 €), uskrsnice umirovljenicima (25.760,00 €), ali i subvencioniranje prijevoza (106.052,04 €) te još i pomoć osobama s invaliditetom gdje smo iznos od 6.800,00 € isplatili njihovim roditeljima. Ukupno su sve ove naknade građanima u prvih šest mjeseci 2025. godine iznosile 211.967,58 €.

Izdaci grupe 38, odnosno ostali rashodi, uglavnom se odnose na redovne pomoći raznim kulturnim, sportskim i ostalim udrugama u skladu s planom i potpisanim ugovorima. Ovoj grupi pripadaju i prijenosi po odlukama sportskim klubovima, ali i drugim korisnicima, donacije za programe u kulturi te usluge laboranta. Na ovoj je stavci je proknjiženo 285.132,78 € troška.

Rashodi za nabavku nefinancijske imovine ( kapitalni izdaci, 41 i 42 ) ostvarili su se u iznosu od 2.068.074,43 €. Najveći dio se odnosi na rashode za rekonstrukciju vrtića Krilo 585.778,61 € te za ceste, šetnice i nogostupe 1.374.226,31 €.

**OBRAZLOŽENJE RAČUNA FINANCIRANJA**

**PRIMICI**

Primici u proračunu nastaju od primitaka nefinancijske imovine i zaduživanja.

U prvom polugodištu smo se zadužili kod HBOR-a u iznosu 279.330,83 € za objekt dječjeg vrtića u Krilu.

**IZDACI**

Izdaci za financijsku imovinu i otplatu zajmova podrazumijevaju otplatu primljenih kredita i zajmova.

U prvih šest mjeseci 2025. godine smo otplatili 88.481,88 € kredita kojeg smo koristili za izgradnju vatrogasnog doma.

U izvršavanju proračuna tijekom prvog polugodišta 2025. godine ostvarila se razlika između sveukupnih rashoda i prihoda (manjak prihoda) u iznosu od 1.308.509,94 €. Kad tome sučelimo preneseni višak prihoda iz 2024. godine, ali i ostvareni višak primitaka (razlika primljenog i otplaćenog kredita u prvom polugodištu) imamo ukupni višak konsolidiranog proračuna u iznosu od 867.829,98 € .

**POSEBNI IZVJEŠTAJI**

IV. IZVJEŠTAJ O KORIŠTENJU PRORAČUNSKE ZALIHE

Proračunska zaliha planirana je u iznosu od 5.000,00 €. O njenom trošenju odlučuje Općinski načelnik, ali se u 2025. godini nije koristila.

V. IZVJEŠTAJ O ZADUŽIVANJU

Općina Dugi Rat se u 2025. godini zadužila na financijskom tržištu u iznosu od 279.330,83 €. Radi se o dugoročnom kreditu kod HBOR-a s rokom otplate 36 mjeseci u svrhu rekonstrukcije zgrade za potrebe vrtića.

U 2025. godini smo otplatili 88.481,88 € glavnice kredita i 1.534,98 € pripadajućih kamata, a namjena kredita je bila III faza izgradnje vatrogasnog doma.

VI. IZVJEŠTAJ O DANIM JAMSTVIMA

U izvještajnom razdoblju Općina Dugi Rat nije izdavala jamstva niti je imala izdataka po jamstvima.

Dugi Rat, 21. 07. 2025.